“Ngicabanga ukuthi le nkungu ihambisana nezilwane ngendlela okwenzeka ngayo kimi futhi uma usehlathini kuba sengathi iyakhuluma le nkungu. Kuba sengathi kukhona umuntu ozoqhamuka kodwa kugcine kungavelanga muntu, kepha amazwi ayezwakala,” kulandisa uMthobisi.
Uthi wahlala izinsuku ezintathu engayiboni indlela, wasizwa nawukuthandaza ngesikhathi kuqhamuka izingulube zehlathi, ngaleyo ndlela zangamlimaza.
“Indlela ngayibona ngoba sekuphume ilanga kwazise ngaduka izulu liguqubele,” esho.
Umalume kaMthobisi, uThemba Ntuli, uthi kwabathusa kakhulu ukuduka kwalo mfana izinsuku ezimbili. “Waduka ekade ehambe ekuseni nabanye abafana. Sambheka sancama waze waziqhamukela yena ngemuva kwezinsuku ezimbili. Sathi sibuya ezintabeni ukuyomthungatha samthola esesekhaya,” esho.
Uthi kwadingeka amthathe amphuthumise esibhedlela ukuze ayothola amaphilisi nomjovo ngoba wahlala isikhathi eside eqhuqhwa amakhaza ehlathini. Ngemuva kwalokho uthi wamyisa enyangeni ukuba iyombhemisa ukuze imukhiphe imimoya emibi yehlathi nezintaba ngoba wayethuka ebusuku.
Ikhansela lakuwadi 8 ngaphansi kukaMasipala waseNkandla, uMaviyo Mbuyisa, uveze ukuthi indaba yenkungu yiyo eyinkinga kule ndawo.
“Uma kuqala inkungu abantu siyabanxusa ukuba babuyele emakhaya ngokushesha ngoba uma libalele ayikho inkinga ebikwayo ngaleli hlathi. Inkungu inokuqala esikhaleni nje, siyacela ukuthi uma iqala abantu besendleleni, kuhle bajike kusekuhle,” esho.
“Leyo mimoya ibe isihlupha abantu ngokubapokela njengoba bethi nje bezwa le nkungu kungathi iyakhuluma,” kusho uMbuyisa.
Induna yendawo uNgqondo Buthelezi uveze ukuthi le nkungu kudala yaqala ukuba yinkinga, akuyona into entsha.
“Yinto endala leyo, inkungu kade vele yaqala ukusihlupha. Uma ingekho inkungu akukho muntu odukayo, kepha uma ike yaqala yaqoqana baduka impela, abanye baze balale khona ehlathini,” kusho uButhelezi.
Uthi akukho ukugwema le nkinga yokulahleka kwabantu kuleli hlathi ngaphandle ngokuthi uma kukhona inkungu bangangeni kulo.